ناسنامەی ئەو تۆمەتبارەی هێرشی کردە سەر غالب محەمەد، ئاشکرا بوو، کەسەکە "چەکداری پەدەکە بووە و پێشینەی تاوانی هەیە" و دوای ئەنجامدانی هێرشەکە لە سلێمانی هەڵهاتووە، بەڵام پۆلیس دوو ئەندامی خێزانەکەی دەستگیرکردووە.
ئێوارەی ۲٦ی ئەم مانگە، غالب محەمەد، پەرلەمانتاری عێراق لە فراکسیۆنی گۆڕان، لەبەردەم ماڵەکەی خۆی لە گەڕەکی سلێمانی تازە، لەلایەن کەسێکەوە بە "بۆکس خەنجەر" هێرشیکرایە سەر و ئاسەواری نۆ برین بە سەرییەوەیەتی.
تۆمەتبارەکە لە کامێرای چاودێری ماڵی غالب محەمەدەوە بە ئاشکرا دەردەکەوێت، دوای دوو ڕۆژ بەسەر ڕووداوەکەدا ئەمڕۆ ناسنامەی تۆمەتبارەکە ئاشکرابوو.
سەرچاوەیەکی تایبەت لەبارەی ناسنامەی تۆمەتبارەکەوە بە ڕۆژنیوزی ڕاگەیاند: تۆمەتبارەکە چەند پێشینەیەکی تاوانی هەیە و پێشتر چەکداری هێزی ڕزگاری پەدەکە بووە.
ئەوەشی ڕاگەیاند: تۆمەتبارەکە دوای ئەنجامدانی هێرشەکە لە سلێمانی هەڵهاتووە و تا ئێستا دەستگیرنەکراوە، بەڵام لە بری ئەو دوو کەس لە خێزانەکەی دەستگیرکراوە و لێکۆڵینەوەیان لەگەڵدا دەکرێت.
هەر لەو بارەیەوە وریا محەمەد، پارێزەری غالب محەمەد، بە ڕۆژنیوزی ڕاگەیاند: تا ئێستا تۆمەتبارەکە دەستگیرنەکراوە و پۆلیس و دادگای لێکۆڵینەوەش هیچ زانیارییەکیان لەوبارەیەوە بە ئێمە نەداوە.
ک.س